பாடம் 20
இறந்த சிறுமி மீண்டும் உயிர் பெறுகிறாள்
நோக்கம்: இயேசுவுக்கு வாழ்வின் மேலும் மரணத்தின் மேலும் வல்லமை உண்டு என்று பிள்ளைகளுக்குக் கற்பித்தல். அவரைப் பின்பற்றுகிறவர்கள் மரணத்துக்குப் பயப்பட வேண்டியதில்லை.
வேத வாசிப்பு: மாற்கு 5:22-24, 35-43
மனப்பாட வசனம்: மாற்கு 5:36 – “பயப்படாதே, விசுவாசமுள்ளவனாயிரு.”
தொடக்கப் புள்ளி
உங்களில் யாராவது சமீபத்தில் நோயுற்றீர்களா? அது எப்படி இருந்தது? அது உங்களுக்குப் பயத்தை உண்டாக்கியதா? மக்கள் மிகவும் நோயுற்றிருக்கும்போது சில நேரங்களில் மிகவும் பயப்படுகிறார்கள். மரித்துவிடுவோமோ என்று பயப்படுகிறார்கள்.
இன்றைய போதனையின் முக்கிய குறிப்புகள்
1. ஒரு சிறுமி மிகவும் நோயுற்றிருந்தாள். அவளுடைய தகப்பன் யாயீரு முக்கியமான மனிதர்; ஆனால் அவருடைய செல்வம் எதுவும் அவளுக்கு உதவவில்லை. அப்போது, பலரைக் குணமாக்கிய இயேசு அருகில் இருக்கிறார் என்று கேள்விப்பட்டார். யாயீரு இயேசுவைத் தேடிப் போனார்.
2. தம் வீட்டுக்கு வந்து தன் மகளுக்கு உதவும்படி யாயீரு இயேசுவிடம் மன்றாடினார். யாயீரு முக்கியமான மனிதராயிருந்தும் இயேசுவுக்கு முன்பாகத் தம்மைத் தாழ்த்தினார் (மாற் 5:22-23).
3. இயேசு யாயீருவின் வீட்டுக்குப் போகத் தொடங்கினார்; ஆனால் வழியில் அவரைப் பார்க்க விரும்பிய மக்களால் தாமதமானார் (5:24). யாயீருவின் வீட்டை அடையுமுன்பே அவர் மகள் இறந்துவிட்டாள் என்ற செய்தி வந்தது (5:35).
4. நம்பிக்கையை இழக்காமல் தம்மை நம்பும்படி இயேசு யாயீருவிடம் சொன்னார் (5:36).
5. இயேசு யாயீருவின் வீட்டுக்குப் போனார்; அங்கே இறுதிச் சடங்கு ஏற்பாடுகள் ஏற்கெனவே தொடங்கிவிட்டன. சிறுமி இறக்கவில்லை, தூங்குகிறாள் என்றும், எல்லோரும் அழுவதை நிறுத்தும்படியும் சொன்னார். எல்லோரும் நம்பாமல் இயேசுவைப் பார்த்துச் சிரித்தார்கள் (5:38-40அ).
6. வீட்டின் உள்ளே, சிறுமியின் தாய் தந்தையும் பேதுரு, யாக்கோபு, யோவான் ஆகியோரும் மட்டுமே இருக்க, இயேசு சிறுமியை உயிரோடு எழுப்பினார் (5:37, 40-43). படம் 20-ஐக் காட்டுங்கள்.
இயேசு தேவனாயிருப்பதால் மரணத்தின்மேல் அவருக்கு வல்லமை உண்டு. அவர் மரித்தவர்களை எழுப்ப முடியும்.
மனப்பாட வசனத்தைப் பதிய வைத்தல்
மாற்கு 5:36-ஐ பிள்ளைகளோடு சேர்ந்து பலமுறை சொல்லுங்கள்.
கதைக்கு நம் பதில்
பிள்ளைகள் எவற்றிற்குப் பயப்படுகிறார்கள் என்று கேட்டறியுங்கள். அது மருந்தகத்துக்கோ மருத்துவமனைக்கோ போவதாக இருக்கலாம்; அல்லது நோயுறுவதாக இருக்கலாம். தம்மை விசுவாசிக்கும்படியும் பயப்பட வேண்டாம் என்றும் இயேசு யாயீருவிடம் சொன்னார். நாமும் பயப்படும்போது இயேசுவின்மேல் நம்பிக்கை வைக்கலாம்.
